
23-TA-2936: Noteikumu projekts (Jauns)
Eiropas Savienības Atveseļošanas un noturības mehānisma plāna 2.2. reformu un investīciju virziena “Uzņēmumu digitālā transformācija un inovācijas” 2.2.1.5.i. investīcijas “Mediju nozares uzņēmumu digitālās transformācijas veicināšana” pasākuma “Mācības mediju nozares speciālistu digitālās kompetences un zināšanu pilnveidošanai” īstenošanas noteikumi
TA saskaņojamie dokumenti
Noteikumu projekts 2.0
Anotācija (ex-ante) 2.0
MK sēdes protokollēmuma projekts 2.0
Atzinuma sniedzējs
Tieslietu ministrija
Atzinums iesniegts
22.12.2023.
Atzinuma sniegšanas termiņš
22.12.2023.
Saskaņošanas rezultāts
Nesaskaņots
Pieejamības statuss
Vispārpieejams

	Nr.p.k.
	Projekta redakcija
	Iebildums / Priekšlikums
	Autors

	1.
	Noteikumu projekts
15.3. gala labuma guvēju informācijas un komunikācijas tehnoloģiju risinājumu (programmatūra, licences) iegādes izmaksas mediju uzņēmuma digitālā attīstības plāna īstenošanai;
	Iebildums
Vēršam uzmanību, ka noteikumu projekta 15.3. un 15.4. apakšpunktā ietvertās izmaksas, iespējams, pārklājas (abos gadījumos runa ir tostarp par programmatūras un licences iegādes izmaksām atbilstoši mediju uzņēmuma digitālā attīstības plānam), tādēļ lūdzam izvērtēt un precizēt (nepieciešamības gadījumā apvienot) minētos apakšpunktus, nodrošinot, ka nedublējas noteikumu projekta regulējums.
Piedāvātā redakcija
-
	Viesturs Blūmentāls (TM)

	2.
	Noteikumu projekts
15.5. gala labuma guvēja darbības efektivizēšanai nepieciešamā biznesa modeļa uzlabošanas izmaksas;
	Iebildums
Tiesiskās noteiktības nolūkā lūdzam noteikumu projektā un tā anotācijā skaidrot, kādas gala labuma guvēja darbības efektivizēšanai nepieciešamā biznesa modeļa uzlabošanas izmaksas ir attiecināmas, nepieciešamības gadījumā minot konkrētus attiecināmo izmaksu pozīciju piemērus.
Piedāvātā redakcija
-
	Viesturs Blūmentāls (TM)

	3.
	Noteikumu projekts
22. Projekta iesniegumam pievieno projekta īstenošanas stratēģiju, iekšējās kontroles sistēmu korupcijas un interešu konflikta riska novēršanas iekšējo kārtību un procedūras aprakstu, kā tiks īstenota atklāta gala labuma guvēju atlase. Projekta īstenošanas stratēģijā ietver informāciju par mediju uzņēmumu digitālās kompetences un zināšanu pilnveidošanas programmas izveides principiem mediju uzņēmumu attīstībai un principiem, lai izvērtētu sasniegtos rezultātus.
	Iebildums
Atkārtoti lūdzam pārskatīt un nodrošināt, ka noteikumu projekta pielikums atbilst noteikumu projekta pamattekstā ietvertajam regulējumam. Norādām, ka:
1) noteikumu projekta 22. punkts paredz vēl citu dokumentu iesniegšanu, ne tikai pielikuma 3.2. kritērijā minēto;
2) noteikumu projekta 17. punkts paredz norādi uz samērīgām izmaksām, ievērojot saimnieciskuma, lietderības un efektivitātes principus, savukārt 2.6. kritērijā paredzēts, ka izmaksas atbilst tirgus cenām un ir nepieciešamas projekta īstenošanai;
3) noteikumu projekta pielikumā nav ietverts noteikumu projekta 44.10. apakšpunktam atbilstošs kritērijs.
Skaidrojam, ka no noteikumu projekta 32. punkta izriet, ka lēmumu par projekta iesnieguma apstiprināšanu cita starpā pieņem, ja projekta iesniegums atbilst projektu iesniegumu vērtēšanas kritērijiem (nevis noteikumu projekta nosacījumiem).
Piedāvātā redakcija
-
	Viesturs Blūmentāls (TM)

	4.
	Noteikumu projekts
23. Finansējuma saņēmēja lēmuma pieņemšanā par atbalsta sniegšanu gala labuma guvējiem iesaistītās personas ir uzskatāmas par valsts amatpersonām likuma Par interešu konflikta novēršanu valsts amatpersonu darbībā 4. panta trešās daļas izpratnē, bez pienākuma iesniegt valsts amatpersonu deklarāciju.
 
	Iebildums
Lūdzam svītrot vai precizēt noteikumu projekta 23. punktu, ņemot vērā, ka attiecīgais regulējums dublē likuma "Par interešu konflikta novēršanu valsts amatpersonu darbībā" 4. panta trešās daļas regulējumu un pārsniedz Likuma par budžetu un finanšu vadību 19.3 panta otrajā daļā ietvertā pilnvarojuma robežas.
Piedāvātā redakcija
-
	Viesturs Blūmentāls (TM)

	5.
	Noteikumu projekts
24. Finansējuma saņēmēja lēmums par atbalsta piešķiršanas atteikumu gala labuma guvējam nav pārsūdzams.
 
	Iebildums
Vēršam uzmanību, ka atbilstoši Latvijas Republikas Satversmes 92. pantam ikviens var aizstāvēt savas tiesības un likumiskās intereses taisnīgā tiesā, savukārt tiesības vērsties tiesā var ierobežot vienīgi ar likumu (Sk. Satversmes tiesas 2003. gada spriedumu lietā Nr. 2003-04-01 1.2. punktu. Tādēļ lūdzam svītrot noteikumu projekta 24. punktu, kas ierobežo pieeju tiesai.
Piedāvātā redakcija
-
	Viesturs Blūmentāls (TM)

	6.
	Noteikumu projekts
33. Lēmumu par projekta iesnieguma apstiprināšanu ar nosacījumu pieņem, ja projekta iesniedzējam jāveic aģentūras noteiktās darbības, lai projekta iesniegums pilnībā atbilstu projektu iesniegumu vērtēšanas kritērijiem un projektu varētu atbilstoši īstenot. Ja kāds no lēmumā par projekta iesnieguma apstiprināšanu ar nosacījumu noteiktajiem nosacījumiem netiek izpildīts vai netiek izpildīts lēmumā par projekta iesnieguma apstiprināšanu ar nosacījumu noteiktajā termiņā, projekta iesniegumu noraida, savukārt, ja minētie nosacījumi tiek izpildīti, aģentūra izdod atzinumu par lēmumā noteikto nosacījumu izpildi.
	Iebildums
Saistībā ar izziņas 15. punktā ietverto iebildumu lūdzam noteikumu projekta 33. punktu papildināt, paredzot, ja kāds no lēmumā par projekta iesnieguma apstiprināšanu ar nosacījumu noteiktajiem nosacījumiem netiek izpildīts vai netiek izpildīts lēmumā par projekta iesnieguma apstiprināšanu ar nosacījumu noteiktajā termiņā, lēmumu par projekta iesnieguma apstiprināšanu ar nosacījumu atceļ un projekta iesniegumu noraida. Kā arī lūdzam svītrot noteikumu projekta 34.4. apakšpunktu, kas dublē 33. punkta regulējumu.
Piedāvātā redakcija
-
	Viesturs Blūmentāls (TM)

	7.
	Noteikumu projekts
36. Aģentūras lēmumu par projekta iesnieguma apstiprināšanu, apstiprināšanu ar nosacījumu vai noraidīšanu mēneša laikā var apstrīdēt Finanšu ministrijā kā Atveseļošanas fonda koordinējošā iestādē. Savukārt Finanšu ministrijas izdoto administratīvo aktu var pārsūdzēt Administratīvā procesa likumā noteiktajā kārtībā
	Iebildums
Lūdzam noteikumu projekta 36. punktā svītrot vārdus "kā Atveseļošanas fonda koordinējošā iestādē", jo Finanšu ministrijas loma attiecīgā fonda ieviešanā jau ir skaidri definēta citos normatīvajos aktos.
Piedāvātā redakcija
-
	Viesturs Blūmentāls (TM)

	8.
	Noteikumu projekts
44.2. īstenojot atklātu gala labuma guvēju atlasi, ievērot savā darbībā godīguma, taisnīguma un objektivitātes principus;
	Iebildums
Lūdzam izvērtēt un redakcionāli precizēt noteikumu projekta 44.2. apakšpunktu. Norādām, ka, piemēram, atsauce uz godīguma principu ir ļoti vispārīga un var nesasniegt savu mērķi. Ierosinām tā vietā precīzāk formulēt finansējuma saņēmēja pienākumu, piemēram, īstenot atklātu, objektīvu un taisnīgu gala labuma guvēja atlasi, nodrošinot vienlīdzīgu sacensību starp gala labuma guvējiem (vai, piemēram, pretendentiem)  v.tml.
Piedāvātā redakcija
-
	Viesturs Blūmentāls (TM)

	9.
	Noteikumu projekts
 Projektu iesniegumu vērtēšanas kritēriji
	Iebildums
Saistībā ar izziņas 28. punktu lūdzam atsauci uz Eiropas Savienības fondu 2021.-2027. gada plānošanas perioda un Atveseļošanas fonda komunikācijas un dizaina vadlīnijām svītrot arī noteikumu projekta pielikumā.
Piedāvātā redakcija
-
	Viesturs Blūmentāls (TM)

	10.
	Noteikumu projekts
43.5. līgumu noslēgšanu ar finansējuma saņēmējiem.
	Priekšlikums
Lūdzam papildināt noteikumu projekta 43.5. apakšpunktu pēc vārda "līgumu" ar vārdiem "par projekta īstenošanu", tādējādi nodrošinot nepārprotamu attiecīgās normas redakciju.
Piedāvātā redakcija
-
	Viesturs Blūmentāls (TM)



